Okresná prokuratúra Ružomberok 
Dončova 8, 034 53 Ružomberok 1 	

Sp. zn. : 1 Pv 16/12/5508	Ružomberok, 13.3.2012
EEČ : 2-42-16-2012

U Z N E S E N I E

Trestná vec:	obvinený XXXXX  
Prečin:	porušovanie domovej slobody podľa § 194 odsek 1, odsek 2 písmeno b) Trestného zákona číslo 300/2005 Zbierky zákonov v znení zákona číslo 262/2011 Zbierky zákonov

Rozhodol: 	prokurátor Okresnej prokuratúry Ružomberok
Rozhodnutie:
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Skutková veta:
dňa 07.01.2012 okolo 17.45 h v Ružomberku na ulici Ž. Silbigera 6005/13 nezisteným spôsobom vyrazil a otvoril riadne uzatvorené vchodové dvere opatrené z vonkajšej časti guľou, do bytu nachádzajúceho sa na 2. poschodí, ktorého podnájomníkmi sú XXXXX, nar. XXXXX, XXXXX, nar. 24.01.1952 a XXXXX, nar. 12.08.1950, následne bez vedomia a dovolenia nájomníkov bytu vošiel do chodbičky a obývacej izby, kde XXXXX schytil za tričko a drmal ňou tak, že jej roztrhol tričko aj podprsenku, následne chytil pod krk XXXXX, na výzvu podnájomníkov odmietol opustiť byt, až kým ho spoločnými silami z bytu vytlačili, čím spôsobil XXXXX škodu vo výške 30,- Eur.
Podľa §216 odsek 2 Trestného poriadku je určená obvinenému skúšobná doba v trvaní 12 mesiacov.
Z priloženého spisového materialu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
         Vyšetrovateľ Okresného riaditeľstva Policajného zboru Odboru kriminálnej polície v Ružomberoku v trestnom konaní vedenom pod spisovou značkou ORP-11/OVK-RK-2012 zistil a vyšetrovaním preukázal, že obvinený XXXXX spáchal prečin porušovania domovej slobody podľa § 194 ods. 1, ods. 2, písm. b) Trestného zákona.	
          
          Vyšetrovateľ po skončení  vyšetrovania mi predložil spis s návrhom na podanie obžaloby. Preskúmaním spisu som zistil, že obvinený dal súhlas na podmienečné zastavenie trestného stíhania. Z tohto hľadiska boli splnené podmienky pre postup podľa § 216 Trestného poriadku.
	
         Obvinený sa ku skutku, ktorý sa mu kladie za vinu, priznal.  Zo spáchania skutku je usvedčovaný  výpoveďami svedkov poškodených XXXXX, XXXXX a XXXXX, listinnými dôkazmi, fotodokumentáciou.

Trestná sadzba za uvedený prečin je na jeden až päť rokov trestu odňatia slobody. 
	
Podľa § 216 ods. 1 Tr. por. v konaní o prečine, na ktorý zákon ustanovuje trest odňatia slobody, ktorého horná hranica neprevyšuje 5 rokov, môže prokurátor so súhlasom obvineného po vznesení obvinenia do podania obžaloby na návrh policajta, alebo aj bez návrhu, podmienečne zastaviť trestné stíhanie, ak obvinený  vyhlási, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne a nahradil škodu, pokiaľ bola činom spôsobená alebo s poškodeným o jej náhrade uzavrel dohodu alebo urobil iné potrebné opatrenia na jej náhradu a vzhľadom na osobu obvineného,  s prihliadnutím na jeho doterajší život a na okolnosti prípadu, možno  takéto rozhodnutie považovať za dostačujúce.
	
V konaní si poškodená XXXXX uplatnila nárok na náhradu škody vo výške 20,- EUR, ktorú jej obvinený uhradil poštovou poukážkou, nachádzajúcou sa vo vyšetrovacom spise.  

Obvinený v odpise z registra trestov nemá záznam. 
         
Vzhľadom na uvedené skutočnosti mám za to, že u obvineného XXXXX sú splnené podmienky potrebné pre podmienečné zastavenie trestného stíhania.
	
 Počas skúšobnej doby bude obvinený musieť viesť riadny život, nedopúšťať sa trestnej, ani inej protispoločenskej činnosti. Ak týmto podmienkam vyhovie, rozhodne sa o jeho osvedčení. Inak sa bude, a to prípadne aj počas skúšobnej doby, v trestnom stíhaní pokračovať.
	
 Skúšobná doba v trvaní 12 mesiacov bola určená s prihliadnutím na osobu obvineného  a všetky okolnosti prípadu.
	
 S poukázaním na uvedené som preto rozhodol tak, ako je uvedené vo výrokovej časti tohto uznesenia.
Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Juraj Stankoviansky
prokurátor